मुझे सरगुजा की सरजमीं पुकार रही थी। मैं बाहर चला आया महल की ओर। शाम के धुन्धले में जो सफेदी उभर रही थी वह महल की प्राचीर थीं। चारों तरफ ऊँची-ऊँची प्राचीरें। कहीं मजबूत और कहीं धसकती हुई। खण्डहर होते महल को देखना अपने में एक विलक्षण अनुभूति है। अपने समृद्ध अतीत और विखण्डित वर्तमान के साथ उपस्थित इन महलों में एक किस्म का तिलस्म होता है। कोई रहस्यमय स्वर लहरी तैर रही होती है इनकी चहारदीवारी में। उन बूढ़े दरख्तों को देखना जो कभी साक्षी थे इस महल के वैभव और उसकी मायावी दुनिया के, अब जहाँ मकडज़ालों के भीतर चमगादड़ों का बसेरा है। महल परिसर के जिन मन्दिरों में कभी घण्टियों के साथ आराधना के स्वर गूँजा करते थे वहाँ अब निस्तब्धता है। जहाँ राग रंग थे वहाँ अब सन्नाटे का शोर है। महल का मुख्य प्रवेश द्वार बन्द है। द्वार के बाहर बैठा हुआ है कोई बूढ़ा चौकीदार अपनी जर्मन की पतीली में भात और साग खाते हुए। सरगुजिया बोली में बोल पड़ता है 'राजा महराजा अब इहाँ नाई रहे।’